MILLIONKRAV: Penger som skulle vært brukt på barna, ble i stedet brukt til å betale for aromamassasje, treningstimer og millionlønn for barnehage­ledelsen, ifølge tilsynsrapport.

barnehage

Bydel Frogner i Oslo peker på flere alvorlige regelbrudd i sin tilsynsrapport for Månestråle barnehage, en av Oslos største private barnehager.

Barnehageledelsen har misbrukt offentlige tilskudd og foreldrebetaling til å dekke kostnader for aktiviteter som ikke er relatert til barnehagedriften, er konklusjonen i rapporten som Klassekampen har fått innsyn i.

Kommunen krever derfor 1,7 millioner kroner i tilbakebetaling fra Månestråle barnehage. Styret i barnehagen bestrider kravet og vil klage det inn til Fylkesmannen i Oslo og Akershus.

Månestråle barnehage: • Månestråle barnehage, som ligger på Majorstua i Oslo, er en av Oslo største private barnehager. • Den har elleve avdelinger og til sammen 150 barn. • Barnehagen er eid av Child Planet AS, som også driver Colosseum Lekepark og en barnehagebuss. • Barnehagen har landets høyeste kostpris på 1170 kroner i måneden per barn. • Bydel Frogner har ført tilsyn med barnehagens regnskaper for 2015 og 2016 og krever nå 1,7 millioner kroner tilbakebetalt.

Prosecco og spa

Eier og administrerende direktør i Child Planet, selskapet som driver barnehagen, dro i 2015 på ledelsesseminar til Firenze og Berlin. Reiseutgifter ble dekket av barnehagens midler, altså av offentlige tilskudd og foreldrepenger.

Formålet med turene skulle være å diskutere nedbemanning, overkapasitet og læringsmiljø, men tilsynet mener programmet var i overkant turistpreget til å kunne anses som faglig relevant.

I Berlin var det aromamassasje og båt-sightseeing på elven Spree. «Vi tar skrivesaker med slik at vi kan fortsette faglige diskusjoner om bord», heter det i programmet, som er sitert i tilsynsrapporten.

Da turen gikk til Firenze fem måneder seinere, var det spabesøk og rundtur med «hop on, hop off»-buss, og en dag var satt av til «walk, sit, eat, drink and talk!».

I programmet heter det at «Noen vil kanskje shoppe litt, og noen vil oppsøke noen proseccosteder, jeg har hørt at det finnes :)».

Året etter dro samme ledergruppe på to nye turer, til Edinburgh og London.

«Walk and talk»

Overfor tilsynet har styreleder i barnehagekonsernet forsvart turene med at «management by walking around» og «walk and talk» er en anerkjent metode ved lederutdanningen på BI.

Tilsynet skriver likevel at «det er vanskelig å se at man skal kunne ha effektive faglige diskusjoner på turer med ‘hop on/hop off’-busser og sightseeing-båter», og at møtene like gjerne kunne vært avholdt i Oslo.

Millionlønn på topp

Månestråle barnehage har tidligere vært i søkelyset for å ha Norges dyreste kostpris, på 1107 kroner. Nå får eieren også kritikk fra tilsynet for å ha lagt seg på et urimelig høyt lønnsnivå.

I 2016 tok hun ut 1,6 millioner kroner i lønn, ifølge det offisielle regnskapet, noe bydelen beregner at er dobbelt så høyt som hvis lønna hadde vært fastsatt av uavhengige parter.

Eieren har også frynsegoder som hjemmerenhold, hjemmekontor, treningstimer og behandlinger hos massasje og hudpleier, ifølge rapporten.

Tilsynet legger til grunn at eieren har hatt ganske like oppgaver som en barnehagestyrer, hvor snittlønna til sammenligning var 580.840 kroner for private barnehager i 2016.

Barnehagens eier ønsker ikke å kommentere saken.

Pål Berg, advokat og styreleder i Child Planet AS, selskapet som eier barnehagen, skriver i en e-post at vedtaket bygger på feil faktum.

Han vil ikke utdype hva som er feil.

«Vedtaket behandler ikke vesentlige fakta som foreligger i saken. Det bygger på feilaktig tolking av regelverket. Selskapet ønsker ikke å forhåndsprosedere saken i media», skriver Berg.

innenriks@klassekampen.no